《遣百朋赴太学补试》
宋代·孔武仲

冉冉浪相逐，江湖今十年。
念使从远学，家贫乏鞍鞯。
一官来京都，环堵当西阡。
学省咫尺近，彷佛闻诵弦。
暂当辞家庭，裘马去翩翩。
英豪多出此，切琢期勉旃。
昔我远方来，算里近五千。
清灯耿残月，积雪堆穷年。
对经必敛衽，求师欣执鞭。
绚藻颇不乏，屡贡多士先。
所愿克堂构，使我安食眠。
尔祖最尔爱，置膝自抚怜。
追恨不及见，泪下如涌泉。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。